སྒྱུ་རྩལ་གྱི་རྣམ་པའི་སྟེང་ནས་གནའ་བོའི་རྒྱ་གར་གྱི་ཚིགས་བཅད་སྙན་ངག་ལ་སློབ་སྦྱོང་དང་མིག་དཔེར་བཟུང་ནས་གསར་རྩོམ་བྱེད་པ་དང་།ཚིག་སྦྱོར་བྱེད་སྟངས་གནའ་བོའི་རྒྱ་གར་གྱི་མངོན་བརྗོད་དང་ཚིག་རྒྱན་རིག་པའི་གཞུང་ལ་སློབ་སྦྱོང་དང་ཚད་མར་འཛིན་པ།ས་སྐྱ་པའི་སྐབས་སུ་འགྲོ་མགོན་ཆོས་རྒྱལ་འཕགས་པའི་བཀའ་ལྟར་ཤོང་སྟོན་རྡོ་རྗེ་རྒྱལ་མཚན་གྱིས་ས་སྐྱའི་གཙུག་ལག་ཁང་ནས་རྒྱ་གར་གྱི་སྙན་ངག་སྨྲ་བའི་སློབ་དཔོན་ཆེན་པོ་དཎྡའི་སྙན་གཞུང་སྐད་གྲགས་ཅན་སྙན་ངག་མེ་ལོང་བོད་སྐད་དུ་བསྒྱུར་པས།སྒྱུ་རྩལ་གྱི་རྣམ་པ་ནས་གསར་རྩོམ་གྱི་ཐབས་ཤེས་རྩོམ་ལུས་དང་བརྗོད་བྱ།ཚིག་རྒྱན་སོགས་ནས་ལ་ཕྱོགས་ཡོངས་ནས་མཐོར་འདེགས་དང་ཚད་ལྡན་དུ་འཕེལ་པས།བོད་ཀྱི་རྩོམ་རིག་གསར་རྩོམ་གྱི་ལག་ལེན་དང་རྩོམ་རིག་གཞུང་ལུགས་རིམ་བཞིན་རང་རྟོགས་དང་འཐུས་ཚང་ཅན་དུ་གྱུར།བརྗོད་བྱའི་ནང་དོན་རྣམས་རྗེས་དཔག་གི་རིགས་པར་ངེས་པ་དང་སྒྱུ་རྩལ་སྣང་བརྙན་ཡང་གཏན་ཆགས་ཀྱི་རྣམ་པར་གྲུབ་པ།ནང་བསྟན་གྱི་བསམ་བློ་དང་ཀུན་སྤྱོད་ཀྱི་འདུ་ཤེས་བརྗོད་བྱའི་སྙིང་པོར་གྱུར་པ་བོད་ཀྱི་རྩོམ་རིག་གི་ཁྱད་ཆོས་དང་རྩོམ་གཤིས་སུ་གྱུར་པའི་རྣམ་ཐར་དང་།རྟོགས་བརྗོད་དང་།སྒྲུང་རྩོམ་དང་།སྙན་རྩོམ་དང་ཟློས་གར་རྩོམ་རིག་སོགས་ཆར་ཤུལ་གྱི་ཤ་མོ་བརྡོལ་བ་བཞིན་འཕེལ་རྒྱས་བྱུང་།དཔེར་ན།རྗེ་བཙུན་མི་ལ་རས་པའི་རྣམ་ཐར་དང་མགུར་གླུ་དང་།གཞོན་ནུ་ཟླ་མེད་ཀྱི་གཏམ་རྒྱུད་དང་།བྱ་མགྲིན་སྔོན་ཟླ་བའི་རྟོགས་བརྗོད་དང་།བྱ་སྤྲེལ་གཏམ་རྒྱུད་དང་།བོད་ཀྱི་ཟློས་གར་ཆེན་པོ་བརྒྱད་དང་།དེ་མིན་ལེགས་བཤད་དང་།བསླབ་བྱ་དང་།མགུར་གླུ་སོགས་ཀྱི་རྩོམ་རིག་བརྩམས་ཆོས་རྒྱ་ཆེར་ཐོན་པས།བོད་ཀྱི་གནའ་རབས་རྩོམ་རིག་འཕེལ་རྒྱས་ཀྱི་དུས་སྐབས་གསར་པ་ཞིག་ཏུ་སྤེལ།ཁྱད་པར་དུ་བརྗོད་བྱའི་ནང་དོན་ལ་རྗེས་དཔག་གི་བསམ་བློ་མངའ་བ་དང་སྐད་ཆའི་སྦྱོར་བ་ལ་ཚིག་རྒྱན་རིག་པའི་རྣམ་པ་མཐོ་ཤོས་སུ་སླེབས་པ་ནི་ང་ཚོས་ནན་ཏན་གྱིས་རྟོག་དཔྱོད་ཞིབ་འཇུག་བྱེད་དགོས་པའི་གནས་གལ་ཆེན་ཞིག་ཡིན།